A produkciót először a február 7-i harmadik elődöntőben adta elő, fellépési sorrendben negyedikként a Proof Of Life "Hol a határ" című dala után, és a Fool Moon "Back 2 Right" című dala előtt. Az elődöntőben 46 ponttal az első helyen végzett, így továbbjutott a középdöntőbe. A dalt másodszor a február 14-i első középdöntőben adta elő, fellépési sorrendben nyolcadikként a Pankastic! "Kicsi a világ, de nagy világ" című dala után, és a New Level Empire "Homelights" című dala előtt. A középdöntőben 47 ponttal az első helyen végzett holtversenyben a "Give Me Your Love" című Szabó Ádám-dallal, így bejutott a verseny döntőjébe. A dalt utoljára a február 28-i döntőben adta elő, fellépési sorrendben másodikként Gájer Bálint "That’s How It Goes" című dala után, és a Spoon "Keep Marching On" című dala előtt. Boggie dala a zsűritől 24 pontot kapott, így másodikként került be a négyes szuperfináléba. A közönségszavazás lezárása után kiderült, hogy a legtöbb SMS szavazatot a Wars for Nothing című dal kapta, így Boggie nyerte a 2015-ös válogatót és ő képviselheti Magyarországot a 60. Eurovíziós Dalfesztiválon, Bécsben.